Diari Oficial de la Generalitat Valenciana


Sumari del DOGV 3563, del 18-08-1999 (1999/7306)

RESOLUCIÓ de 21 de juliol de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Ministeri de Treball i Afers Socials, la Generalitat Valenciana i la Federació Espanyola de Municipis i Províncies.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3563

Data del DOGV
:   18-08-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/7306


Data del document
:   21-07-1999

Organisme emissor
:   Conselleria de Presidència

Tipus de document
:   Resolució

Descriptors 

:   * creació d'ocupació
    * cooperació administrativa
    * administració local

RESOLUCIÓ de 21 de juliol de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Ministeri de Treball i Afers Socials, la Generalitat Valenciana i la Federació Espanyola de Municipis i Províncies. [1999/X7306]
  
Subscrit, després de la tramitació prèvia reglamentària, entre el Ministeri de Treball i Afers Socials, la Generalitat Valenciana i la Federació Espanyola de Municipis i Províncies, el 22 d'abril de 1999, un Conveni de col·laboració, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 1161/1999, i que figura com a annex d'aquesta resolució.
  
València, 21 de juliol de 1999.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració entre el Ministeri de Treball i Afers Socials, la Generalitat Valenciana i la Federació Espanyola de Municipis i Províncies.
  
A València i Madrid, 22 d'abril de 1999
  
Reunits
  
D'una part, l'Excm. Sr. Manuel Pimentel Siles, ministre de Treball i Afers Socials, nomenat mitjançant Reial Decret 77/1999, de 18 de gener de 1999 (BOE de 19 de gener de 1999).
  
D'una altra, l'Hble. Sr. Diego Such Pérez, conseller d'Ocupació, Indústria i Comerç de la Generalitat Valenciana.
  
I d'una altra, l'Il·lma. Sra. Rita Barberá Nolla, presidenta de la Federació Espanyola de Municipis i Províncies.
  
Actuant les parts en l'exercici dels seus respectius càrrecs i en la representació que tenen, reconeixent-se recíprocament la capacitat suficient per a firmar el present conveni i obligant-se en els termes d'aquest document,
  
Manifesten
  
I. Que la societat espanyola considera la creació d'ocupació com un objectiu fonamental. Conscients d'esta demanda, el Govern i el Ministeri de Treball i Afers Socials estan realitzant un important esforç en la creació de més ocupació i de major qualitat, promovent així mateix l'estabilitat i el creixement econòmic.
  
II. Que en aquest sentit, i com resultat dels acords adoptats a la Cimera de Luxemburg, el Govern va presentar en les instàncies comunitàries el Pla d'Acció per a l'Ocupació del Regne d'Espanya, pla que ha de ser el resultat de l'acció comuna del conjunt de les administracions públiques i del diàleg amb els agents socials.
  
III. Que les corporacions locals, com a administracions més pròximes a la ciutadania, tenen un paper fonamental en àmbits com ara la gestió d'accions de formació per a la millora de la capacitat d'inserció professional de col·lectius desfavorits, les polítiques actives d'ocupació i la promoció econòmica i el desenrotllament dels seus territoris.
  
IV. Que en el Pla d'Acció per a l'Ocupació del Regne d'Espanya es recullen una sèrie d'actuacions en què les corporacions locals, mitjançant la cooperació institucional entre les administracions públiques col·laboren en l'execució de diferents accions i programes; més concretament en el Pilar I: millora de la capacitat d'inserció professional, combatre la desocupació juvenil i previndre l'atur de llarga duració, i substitució de mesures passives per mesures actives; Pilar II: foment del treball per compte propi, i la creació de PIME, creació de llocs de treball a nivell local i desenrotllament de l'economia social; i Pilar IV: reforçar la política d'igualtat d'oportunitats.
  
V. Que les parts coincideixen en la necessitat d'unir esforços per a la potenciació de polítiques actives d'ocupació i el manteniment i la creació de llocs de treballs, des de l'exercici de les seues respectives àrees d'actuació.
  
VI. Que tant el Ministeri de Treball i Afers Socials, com la Generalitat Valenciana i la Federació Espanyola de Municipis i Províncies i les corporacions locals associades porten a cap, en un àmbit específic comú, múltiples iniciatives amb relació a la millora de l'economia i, molt especialment, en la creació d'ocupació, susceptibles d'una coordinació i col·laboració que supose tant un millor aprofitament d'estes mesures i iniciatives, com una extensió i aprofundiment dels seus objectius i resultats.
  
VII. Que les experiències de col·laboració acumulades durant els últims anys entre el Ministeri de Treball i Afers Socials, i els organismes que en depenen, i les corporacions locals, demostren l'eficàcia de la intervenció municipal en els programes específics d'ocupació, i encoratgen a prosseguir i enriquir el paper municipal en l'esforç per la superació positiva de les dificultats existents per a la creació d'ocupació.
  
VIII. Que fruit de la col·laboració mencionada entre el Ministeri de Treball i Afers Socials i la Federació Espanyola de Municipis i Províncies, ha sigut la firma de diferents convenis, amb uns resultats que aconsellen continuar i intensificar algunes àrees de col·laboració ja iniciades.
  
Per estos motius, subscriuen el present conveni, d'acord amb les següents:
  
Clàusules
  
Primera
  
La finalitat del present conveni és definir els termes de col·laboració entre el Ministeri de Treball i Afers Socials, la Generalitat Valenciana i la Federació Espanyola de Municipis i Províncies amb vista a una millor coordinació i cooperació institucional en l'execució d'accions de foment de l'ocupació i el desenrotllament del Pla d'Acció per a l'Ocupació del Regne d'Espanya.
  
Segona
  
En el marc del present conveni es portaran a cap experiències pilot d'integració de programes d'ocupació i formació a nivell local, que es concreten en les activitats assenyalades en l'annex adjunt.
  
Tercera
  
A efectes del que s'ha establit en la clàusula anterior els programes objecte de possible integració seran els d'iniciatives locals d'ocupació, agents d'ocupació i desenrotllament local, convenis INEM-corporacions locals, promoció d'ocupació autònoma, escoles taller i cases d'oficis, plans de serveis integrats per a l'ocupació, i Pla Nacional de Formació i Inserció Professional.
  
Quarta
  
Les accions previstes en aquest conveni es desenrotllaran al municipi de València.
  
Cinquena
  
La Federació Espanyola de Municipis i Províncies serà l'òrgan de mediació entre la Generalitat Valenciana i la corporació local on es desenrotllaran els projectes específics, i assumirà així mateix l'assistència tècnica als projectes i la coordinació general de la intervenció.
  
La Federació Espanyola de Municipis i Províncies desenrotllarà les següents funcions:
  
A) Formació inicial del personal tècnic que intervindrà en el projecte pilot.
  
B) Assessorament tècnic durant el desenrotllament del projecte, resolució de problemes, i suport en la gestió.
  
C) Creació de xarxa telemàtica que connecte les experiències pilot entre elles, amb la FEMP i amb la Generalitat Valenciana.
  
D) Assistència tècnica al projecte pilot.
  
E) Coordinació general del pla.
  
F) Avaluació periòdica del projecte, per a la seua presentació a la Generalitat Valenciana, d'acord amb els indicadors i les metodologies que amb esta finalitat determinen la Generalitat Valenciana i la Federació.
  
Sisena
  
Les accions objecte d'aquest conveni, i previstes en l'experiència pilot que a través d'aquest es desenvolupe, s'adreçaran preferentment als col·lectius definits en el Pla Nacional d'Ocupació del Regne d'Espanya, és a dir:
  
Parats de llarga duració.
  
Discapacitats.
  
Joves menors de 25 anys que porten almenys cinc mesos en situació de desocupació.
  
Majors de 25 anys que porten almenys onze mesos en situació de desocupació.
  
Dones desocupades.
  
Setena
  
Les accions que s'incorporen el pla pilot es finançaran d'acord amb allò que s'ha establit en les seues respectives normes reguladors.
  
Vuitena
  
Per a la posada en pràctica del Pla de Xoc a 100 Municipis, previst en la directriu 3 del Pla d'Acció per a l'Ocupació del Regne d'Espanya, la Federació Espanyola de Municipis i Províncies realitzarà en una primera fase els estudis encaminats a la detecció dels indicats municipis, d'acord i en col·laboració amb l'INEM i la Generalitat Valenciana.
  
Igualment la Federació Espanyola de Municipis i Províncies col·laborarà en l'avaluació final del projecte del mencionat pla de xoc.
  
Novena
  
Per a l'execució i el seguiment d'aquest conveni, per a la resolució dels dubtes que en pogueren sorgir en la interpretació i per a la dinamització i coordinació d'accions de les parts, es crea una Comissió Mixta que estarà composta per:
  
Per part del Ministeri de Treball i Afers Socials:
  
- El director general de l'INEM o persona que delegue.
  
Per part de la Generalitat Valenciana:
  
- El director general d'Ocupació i Economia Social o persona que delegue.
  
- Dos representants més a designar.
  
Per part de la Federació Espanyola de Municipis i Províncies:
  
- El secretari general de la Federació Espanyola de Municipis i Províncies o persona que delegue.
  
- El president de la Comissió de Promoció Econòmica i d'Ocupació.
  
- Un representant més a designar per la Federació Espanyola de Municipis i províncies pertanyents a l'Ajuntament de València.
  
Sense perjudici del que s'ha establit anteriorment, la Comissió Mixta podrà crear els comités tècnics que siguen necessaris per a efectuar el seguiment permanent i l'avaluació de les accions objecte del conveni.
  
Deu
  
Les funcions principals de la Comissió Mixta seran les següents:
  
Vigilar l'adequat compliment del conveni.
  
Dirimir els conflictes que puguen sorgir en la interpretació i la gestió del conveni.
  
Facilitar el desenrotllament del conveni procurant resoldre tots els problemes que pogueren impedir-ne el bon èxit.
  
Onze
  
El present conveni tindrà una vigència anual, sense perjudici de les pròrrogues que es pogueren subscriure, de comú acord, ambdues parts.
  
Dotze
  
La corporació local participant en esta experiència pilot queda obligada a aportar tota la documentació que se li demane per a la justificació de les quantitats atorgades o per al control de l'execució de l'acció realitzada.
  
Tretze
  
En totes aquelles accions, tant de caràcter divulgatiu com formatiu, que es realitzen a l'empara d'aquest conveni, haurà d'aparèixer la denominació Ministeri de Treball i Afers Socials - Generalitat Valenciana - FEMP.
  
I com que estan les parts d'acord amb el contingut d'aquest document, i perquè així conste, es firma en doble exemplar i amb un únic efecte, al lloc i en la data indicats en l'encapçalament.
  
Pel Ministeri de Per la Generalitat Valenciana,
  
Treball i Assumptes Socials, DIEGO SUCH PÉREZ
  
MANUEL PIMENTEL SILES
  
Per la Federació Espanyola
  
de Municipis i Províncies,
  
RITA BARBERÁ NOLLA
  
Annex adjunt
  
1. Estudis sobre el teixit empresarial.
  
2. Estudis sobre el mercat de treball amb especial incidència sobre els nous jaciments d'ocupació.
  
3. Creació d'un observatori local permanent de la formació i les ocupacions.
  
4. Accions de formació i inserció ocupacional en nous jaciments d'ocupació